FI Euroopan unionin virallinen lehti C 358/9

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2017/C 358/10)

Euroopan komissio on hyväksynyt kyseisen vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”GRANA PADANO”

EU-nro: PDO-IT-02296–1.3.2017

SAN ( X ) SMM ( ) APT ( )

1. Hakijaryhmä ja oikeutettu etu

Consorzio Tutela Grana Padano Via XXIV Giugno, 8 25015 Desenzano del Garda (Brescia) ITALIA Puhelin +39 030919811 Faksi +39 0309010487

Consorzio Tutela Grana Padano edustaa Grana Padanon tuottajia ja on 14. lokakuuta 2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen kuvaus — ☐ Alkuperätodisteet — ☐ Tuotantomenetelmä — ☐ Yhteys maantieteelliseen alkuperään — ☒ Merkinnät — ☐ Muu [täsmennettävä]

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset)

Tämä muutos koskee Trentingrana-tyypin Grana Padanon pakkaamistapaa.

Eritelmän 8 artiklan b kohtaan lisätään seuraava teksti:

”Pakkauksiin, jotka sisältävät edellä kuvatun TRENTINGRANA-tyypin ominaisuudet täyttävää suojatun alkuperänimityksen (SAN) Grana Padano -juustoa, joka on saatu kyseisen tyypin leimoilla merkityistä tahkoista, lisätään pakkaus- ja mainosmateriaaliin seuraava kuva: ”

Muutos johtuu Trentingrana-tyypin Grana Padanon tuottajien merkintöjen yhdenmukaisuutta koskevasta vaatimuksesta.”

Eritelmän 8 artiklan b kohtaan (viimeiseen alakohtaan) lisätään:

”Tämän vaikuttamatta siihen, että eritelmässä erityisesti mainittujen tuoteluokkien osalta (”Oltre 16 Mesi” [yli 16 kuukautta] ja ”RISERVA – Oltre 20 Mesi” [Riserva – yli 20 kuukautta]) on noudatettava edellä mainittujen tuoteluokkien logoja, pakkauksessa voidaan vapaaehtoisesti viitata myös muihin kuin näiden kahden tuoteluokan osalta ominaisiin kypsytysaikoihin. Tämä on kuitenkin tehtävä tavalla, joka ei johda väärinkäsitykseen siitä, että kyseessä olisi toinen eritelmässä hyväksytty tuoteluokka. Selvyyden vuoksi ja virallisia tuoteluokkia koskevien sekä täsmällisempien ja tarkempien tietojen tarjoamiseksi kuluttajille suunniteltujen vapaaehtoisten lisätietojen välisten sekaannusten välttämiseksi 16 ja 20 kuukauden kypsytys voidaan merkitä vain kahdella edellä esitetyllä logolla, kun taas muut kypsytystä koskevat merkinnät (esimerkiksi ”Stagionatura 12 mesi”, ”Stagionatura 14 mesi”, ”Stagionatura 18 mesi” [12 kuukautta, 14 kuukautta ja 18 kuukautta] tai vastaavat) voidaan esittää vain erityisesti SAN Grana Padanon pakkauksista poikkeavilla fonteilla, väreillä, koolla ja sijainnilla pakkauksessa.”

Muutos on tarpeen, jotta valmistajat voivat esittää merkinnöissä juuston kypsytysajan ja jotta estetään se, että nämä tiedot johtavat sekaannukseen virallisten tuoteluokkien ja vapaaehtoisten lisätietojen välillä.

YHTENÄINEN ASIAKIRJA

”GRANA PADANO”

EU-nro: PDO-IT-02296–1.3.2017

SAN ( X ) SMM ( )

1. Nimi

”Grana Padano”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Kova ja hitaasti kypsytetty juusto, jota valmistetaan ympäri vuoden ja käytetään sellaisenaan tai raasteena. Se tuotetaan osittain pinnalta kuoritusta raakamaidosta, jota tuottavien lehmien perusravinto koostuu tuore- tai säilörehusta. Maito lypsetään kahdesti päivässä, ja valmistukseen saadaan käyttää yhden lypsyn maitoa tai kahden lypsyn sekoitettua maitoa. Muoto on lieriönmuotoinen, kanta hiukan kovera tai melkein suora, tasaisilla pinnoilla hiukan kohollaan olevat reunat.

Läpimitta on 35–45 cm ja kannan korkeus 18–25 cm, teknisistä tuotanto-olosuhteista johtuvin vaihteluin.

Paino: 24–40 kg; kuori: kova ja sileä, paksuus 4–8 mm.

Massa on kova, rakenne hienon kiteinen, lohkeava ja kolonmuodostus tuskin näkyvä. Rasvaa kuiva-aineesta on vähintään 32 %. Kuoren väri on luonnollisen kullankeltainen, juustomassan valkoinen tai oljenvärinen. Massan tuoksu on voimakkaan aromaattinen ja maku hienostunut.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

Lypsylehmien ravinto koostuu tuore- tai säilörehusta, ja sitä saavat lypsävät lehmät, ummessa olevat lehmät ja yli seitsenkuiset hiehot. Lypsylehmien ravinto perustuu tiloilta tai suojatun alkuperänimityksen Grana Padano -juuston tuotantoalueelta saatuun rehuun.

Päivittäisestä rehuntarpeesta vähintään 50 prosenttia on saatava rehusta, jossa nurmirehun ja muun rehun välisen suhteen on oltava kuiva-aineena ilmoitettuna vähintään 1. Vähintään 75 prosenttia päivittäisen rehuntarpeen kuiva-aineesta on saatava maidon tuotantoalueella tuotetusta rehusta.

Ravinnon sallitut ainesosat luetellaan luettelossa, johon kuuluvat:

— rehut: tuorerehu, heinä, rehuoljet, säilörehu (ei sallittu Trentingrana-tyypin tuotannossa);

— rehuihin lisättäviksi sallitut rehuaineet lajeittain ryhmiteltyinä: viljat ja viljavalmisteet, öljysiemenet ja niistä valmistetut tuotteet, juurekset ja juuresvalmisteet, kuivattu rehu, sokeriteollisuuden valmisteet, palkokasvien siemenet, rasvat, kivennäisaineet, lisäaineet.

Raaka-aineet: Lehmän raakamaito, luonnollinen hera, vasikanjuoksute. Maito on peräisin kohdassa 4 rajatulla alueella kasvatetuista lehmistä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotannon ja kypsytyksen työvaiheiden on tapahduttava kohdassa 4 rajatulla tuotantoalueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Raastamisen ja raasteen pakkaamisen työvaiheiden on tapahduttava kohdassa 4 rajatulla tuotantoalueella, sillä tuore juustoraaste on erittäin herkkä tuote, ja sen aistinvaraisten ominaispiirteiden säilyminen edellyttää välitöntä pakkaamista olosuhteissa, joilla estetään kuivuminen; muutoinkin välitön pakkaaminen alkuperänimityksellä varustettuun pakkaukseen takaa tehokkaasti raastetun tuotteen aitouden, vaikka tällaista tuotetta on luonnostaan vaikeampi tunnistaa kuin näkyvällä merkinnällä varustettua koko tahkoa (kuten yhteisöjen tuomioistuin toteaa asiassa C-469/00 20. toukokuuta 2003 antamassaan tuomiossa).

Suojatun alkuperänimityksen ”Grana Padano” -juuston leikkaamisesta ja pakkaamisesta painoltaan vaihteleviksi ja/tai vakiopainoisiksi paloiksi, tangoiksi, kuutioiksi, suupaloiksi jne. peräisin olevien jäännöspalojen käyttö raastetun ”Grana Padanon” valmistukseen sallitaan ainoastaan seuraavin edellytyksin: noudatetaan suurinta sallittua kuoren osuutta, joka on 18 prosenttia; kokonaisten suojatun alkuperänimityksen ”Grana Padano” -tahkojen, joista jäännöspalat ovat peräisin, jäljitettävyys taataan; mikäli jäännöspalat käytetään raasteeksi myöhemmin ja/tai siirretään juustolasta toiseen, jäännöspalat on säilytettävä rekisterinumeron ja valmistuskuukauden mukaan eriteltyinä; jäännöspalojen siirto on sallittu ainoastaan saman yrityksen tai yrityskonsernin sisällä ja ainoastaan alkuperäalueella. Näin estetään ”Grana Padano” -raasteen tuotantoon tarkoitettujen jäännöspalojen myynti.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Virallinen merkki, joka osoittaa, että tuote täyttää suojatun alkuperänimityksen ”GRANA PADANO” käyttöön oikeuttavat vaatimukset ja joka on näin ollen merkittävä sekä kokonaisiin tahkoihin että kaikkiin ”SAN GRANA PADANO” -juuston annos- ja raastepakkauksiin, koostuu vinoneliökuvasta, jonka päälle on merkitty sanat ”GRANA” ja ”PADANO” suuraakkosin. Vinoneliön kärjestään pyöristettyyn yläkulmaan on merkitty kirjain ”G” ja alakulmaan kirjain ”P”.

Leimoissa, joilla juustotahkot merkitään kylminä niitä muotteihin asetettaessa, on sarja piirrettyjä vinoneliöitä, joiden sisällä esiintyvät vuorotellen sanat ”GRANA” ja ”PADANO” ja mainitaan juustonvalmistajan tunnistetiedot sekä juuston tuotantokuukausi ja -vuosi.

TRENTINGRANA-tyypille varatulla leimalla saadaan merkitä ainoastaan Trenton autonomisessa maakunnassa tuotettu ”SAN Grana Padano” -juusto sillä edellytyksellä, että kaikki tuotantoon käytetty maito on peräisin nurmirehulla ruokituista lehmistä, joille ei ole koko vuoden aikana annettu lainkaan säilörehua. Merkinnässä on kahdessa rivissä olevien pisteviivoin piirrettyjen vinoneliöiden poikki kirjoitettu sana ”TRENTINO”, keskiosassa on muutamia tyyliteltyjä vuoria ja niiden keskellä vasemmalta oikealle ja oikealta vasemmalle kirjoitettuna sana ”TRENTINO”.

Pakkauksiin, jotka sisältävät edellä kuvatun TRENTINGRANA-tyypin ominaisuudet täyttävää suojatun alkuperänimityksen Grana Padano -juustoa, lisätään pakkaus- ja mainosmateriaaliin seuraava kuva:

Alkuperän tunnistaminen leimojen avulla on yhdistetty kaseiinilevyn käyttöön; kaseiinilevyssä on teksti ”GRANA PADANO”, tuotantovuosi ja aakkosnumeerinen koodi ja jonka avulla tunnistetaan yksiselitteisesti jokainen tahko.

”Grana Padano” -juusto, jota on kypsytetty tuotantoalueella vähintään 20 kuukautta juustomuotteihin asettamisesta laskettuna, voidaan merkitä sanalla ”RISERVA”. Kuuluminen luokkaan ”Grana Padano RISERVA” vahvistetaan toisella polttomerkillä, joka tehdään tahkojen kantaan toimijoiden pyynnöstä samoin edellytyksin kuin SAN:n merkki. Kyseinen merkki on pyöreä kuva, jonka keskellä on poikittain sana ”RISERVA”. Ylemmän puoliympyrän sisällä on sana ”OLTRE” ja luku ”20” ja alemman puoliympyrän sisällä sana ”MESI” (yli 20 kuukautta).

Pakatulle tuotteelle määritellään lisäksi seuraavat muut tuoteluokat: ”Grana Padano OLTRE 16 MESI” (yli 16 kuukautta kypsytetty Grana Padano) ja ”Grana Padano RISERVA”.

Pakkauksissa, jotka sisältävät luokkaan ”Grana Padano Oltre 16 Mesi” kuuluvaa juustoa, GRANA PADANO -logoon lisätään maininta ”OLTRE 16 MESI” yhdelle riville kahden viivan väliin.

Luokkaan ”Grana Padano Riserva” kuuluvan juuston pakkauksiin merkitään GRANA PADANO -logon lisäksi jäljitelmä polttomerkistä ”RISERVA”.

Tämän vaikuttamatta siihen, että eritelmässä erityisesti mainittujen tuoteluokkien osalta (”Oltre 16 Mesi” [yli 16 kuukautta] ja ”RISERVA – Oltre 20 Mesi” [Riserva – yli 20 kuukautta]) on noudatettava näiden tuoteluokkien logoja, pakkauksessa voidaan vapaaehtoisesti viitata myös muihin kuin näiden kahden tuoteluokan osalta ominaisiin kypsytysaikoihin.

Tämä on kuitenkin tehtävä tavalla, joka ei johda väärinkäsitykseen siitä, että kyseessä olisi toinen eritelmässä hyväksytty tuoteluokka.

Selvyyden vuoksi ja virallisia tuoteluokkia koskevien sekä täsmällisempien ja tarkempien tietojen tarjoamiseksi kuluttajille suunniteltujen vapaaehtoisten lisätietojen välisten sekaannusten välttämiseksi 16 ja 20 kuukauden kypsytys voidaan merkitä vain kahdella edellä esitetyllä logolla, kun taas muut kypsytystä koskevat merkinnät (esimerkiksi ”Stagionatura 12 mesi”, ”Stagionatura 14 mesi”, ”Stagionatura 18 mesi” [12 kuukautta, 14 kuukautta ja 18 kuukautta] tai vastaavat) voidaan esittää vain erityisesti SAN Grana Padanon pakkauksista poikkeavilla fonteilla, väreillä, koolla ja sijainnilla pakkauksessa.

4. Maantieteellisen alueen tarkka rajaus

Kokonaisen tai raastetun Grana Padano -juuston tuotantoalue kattaa alueet seuraavissa maakunnissa: Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova Pojoen vasemmalla puolella, Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza, Bologna Renojoen oikealla puolella, Ferrara, Forlì Cesena, Piacenza, Ravenna ja Rimini, sekä Bolzanon maakunnan seuraavat kunnat: Anterivo, Lauregno, Proves, Senale-S. Felice ja Trodena.

5. Yhteys maantieteelliseen alueeseen

Suojatun alkuperänimityksen ”Grana Padano” -juuston tuotantoalue vastaa suurelta osin Pianura Padanan aluetta eli Pojoen uoman maantieteellistä alaa, jolle ovat ominaisia vähävetisenä aikana kuivuvat ja tulvan alle jäävät moreenimaat ja runsasvetinen alanko, jotka kuuluvat maailman hedelmällisimpiin ja soveltuvat erittäin hyvin rehun tuotantoon.

Erityisesti nämä maaperään liittyvät ominaisuudet alueelle ominaiseen pienilmastoon yhdistettynä suosivat maissin kasvatusta. Maissi onkin suojatun alkuperänimityksen ”Grana Padano” -juuston tuotantoon käytettävien lypsylehmien tärkein rehukasvi, sillä sen osuus lehmien syömästä kuiva-aineesta voi olla jopa 50 prosenttia.

Pojoen tasangon tulvitus- ja kastelujärjestelmiä on kehitetty 1000-luvulta lähtien, ja ne ovat olleet paikallisen nautakarjatalouden kehittymisen edellytys. Tästä seuranneet huomattavat maidon tuotantomäärät, jotka ylittivät maaseutuväestön päivittäisen tarpeen, kannustivat ja loivat tarpeen maidon jalostamiseen hyvin säilyväksi juustoksi. Nykyäänkin paikallisen rehun, ennen muuta maissin, hyvä saatavuus, joka liittyy veden hyvään saatavuuteen, muodostaa perustan nautakarjan kasvatuksen säilymiselle ja siitä johtuvalle maidon hyvälle saatavuudelle.

”SAN Grana Padano” -juuston erityisyys voidaan perustaa seuraaviin tekijöihin:

— juustotahkon koko ja paino,

— tuotantotekniikkaan perustuva massan rakenteen omalaatuisuus, jolle on ominaista kiteinen rakenne, mistä seuraa sille tyypillinen lohkeavuus,

— massan väri valkoinen tai oljenkeltainen, maku ja tuoksu kevyt, tuoksuva, johtuen pääosin runsaasta vahamaissin käytöstä lehmien ravinnoksi,

— vesi- ja rasvapitoisuus pääasiallisesti samaa luokkaa kuin valkuaisainepitoisuus,

— valkuaisaineet ovat hajonneet luonnostaan pitkälle peptoneiksi, peptideiksi ja vapaiksi aminohapoiksi,

— kestää pitkää kypsytystä, jopa yli 20 kuukautta.

”SAN Grana Padano” -juuston ja sen alkuperäalueen yhdistävä syy-seuraussuhde voidaan perustaa seuraaviin seikkoihin:

— Pojoen tasangon suuri kastelupotentiaali ja siitä johtuva rehun saatavuus, tärkeimpänä vahamaissi, joka on yhdistettävissä erityisiin ominaispiirteisiin eli massan valkoiseen tai oljenkeltaiseen väriin sekä makuun ja tuoksuun. Maissisäilörehun tai vahamaissin käytön välittömänä seurauksena eläinten ravinnossa on väriyhdisteitä, kuten karoteenia, antosyaania, lehtivihreää, vähemmän kuin ravinnossa, joka perustuu monilajiseen heinään tai vihreisiin rehukasveihin. Tämä on välitöntä seurausta rehunsäilönnästä;

— raakamaidon käyttö ja siitä aiheutuva alueelle tyypillisten maitohappobakteerien pääsy juustonvalmistukseen;

— luonnollisen heran käyttö muodostaa mikrobiologisen katkeamattoman syy-seuraussuhteen tuotantoalueeseen. Heraan käytettävä maito ja siis myös hera on yhtäältä yhdysside, joka liittää juustonvalmistuksen tuotantoalueeseen ja toisaalta takaa alkuperäalueelle tyypilliset maitohappobakteerit, joiden ansiota SAN Grana Padano -juuston ominaispiirteet ovat.

Syy-seuraussuhde tuotteen ominaispiirteiden ja sen alkuperäalueen välillä ilmenee lisäksi juustomestarien ammattikunnan tärkeydessä: heillä on aina ollut keskeinen ja perustava asema SAN Grana Padano -juuston tuotannossa.

Vielä nykyäänkin maidon jalostus SAN Grana Padano -juustoksi on juustomestareiden eikä teknikoiden tai tiedemiesten tehtävä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalous- sekä elintarvikeministeriön verkkosivuille (www.politicheagricole.it), valitsemalla ensin ”Prodotti DOP e IGP” (ylhäällä oikealla), sen jälkeen ”Prodotti DOP, IGP e STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.